Cum a ajuns un rebel sirian dintr-o închisoare americană să cucerească Alep. Ar putea fi noul lider al Siriei, dacă regimul Assad cade
Abu Mohammed al-Jawlani a intrat triumfător în al doilea oraș ca mărime din Siria în fruntea luptătorilor Hayat Tahrir al-Sham (HTS), grupare ce domină opoziția siriană susținută de Turcia, după ce în trecut a luptat împotriva Statelor Unite în Irak, a fost ținut într-o închisoare condusă de trupele americane timp de cinci ani și a devenit emisarul fondatorului ISIS, Abu Bakr al-Baghdadi. Acum, victoria sa fulgerătoare marchează unul dintre cele mai dramatice momente din Orientul Mijlociu, comparabil chiar cu cucerirea orașului Mosul de către Statul Islamic în 2014, potrivit Wall Street Journal.